9
Duweja uba iséga kukane uba ikukshane
1 Guñgueni Duwe Jesú neyatogueñki ezua sigí uba iséga kukanane tu. 2 Guñguake nasʉñ shi kagitixakuañ ekí akldukáñkalde:
—Shi maldazʉñkaldixa, uñkuejié sigí uba isé naldaldixaki ¿me sha atshane nak ekíga agatsé kukane naldaka ne? ¿Sigí aldéñ, azhi ajatekue?
3 Guñguake ekí zʉñkiyó:
—Ega nuxa aldéñ, azhi ajatekue sha atshane nak naldakí. Eñki Jateja ají kamak sakí axatshaka awatuñshaldiamak nuxa ekí kukane. 4 Nasʉñki muñshí zeñga na Najate nakaxanetshi jiba axatshalga nogakue zʉñgatsé. Akze, gualdinik tuañ zek guatshak zʉnake, ni me jibatshazháka naldaldixa. 5 Guatshak kagik izhoxalga nokugeñgaki, nas na muñshí zalda naugakna kagik mizhekuekue muldetua muñshí minzukuge nakldakú.✡
6 Ekí zʉñmeñgueniki kagik tup atshiñguenik kaxaldiá na tiuwi gauñgueni, uba isé ubak ibegueniki 7 ekí akbeyá:
—Ni asuñguane akué nogeñka Silduéxa itshizhate guwá.
Guatshak Sildué guagatshake “axaxane” guashi.
Guñguake amak itshizhateñgueni, nagatshake uba ikuká guane nak. 8 Guñguakna eñgui akyó izhukakueja, zʉshishá za nuka atunekueja jiaga ekí izhgaldukaldá:
—¡Eñki ité, zʉshishá za nuka naldazhé shi na!
9 Guñguake ezuakuejañki ekí guak:
—Eñki aiga nakldá.
Guatshak ezuakuejañki ekí guak:
—E naldagálde, egabá e janá nuxa agatsé nakldá.
Guñguakna aldéñ naldi ekí guak:
—Nas ai na nakú.
10 Guñguakna ekí agalduká:
—Ai maldamak nake, ¿sakí zhinik shi kaigaki zʉtumildaka na?
11 Guñguake kakiyó:
—Ezua sigí Jesú axezhukaja tiuwi gauwa, ubak nazibegueniki ekí nakbeyá: “Silduéxa itshizhate guwá.” Nakbeñguake amak eñka itshizhaldatshake ¡zʉtualdá guanuge!
12 Guñguakna ekí agalduká:
—Gueni eñki ¿shegu?
Guñguake:
—Naksʉ́ñ nzha.
13 Guñgueni paldiseyukue nugeñka sigí uba isé nane awaldé. 14 Guatshak Duweja amak tiuwi gauwa, sigík ibegatshak uba ikuksha guatogatshake kizhiksekué ldiuwañ zane. 15 Nalguakna paldiseyukueja jiaga sakí zhinik zʉtuapanane ne agaldukañguake ekí kakbeyá:
—Tiuwi ubak nazibeguake, itshizha me gualdatshake stualdá guanuge nakldá.
16 Guñguake paldiseyukuega, ezuakuejañki ekí akuák:
—E sigí ekí atshanega Jatek zhinik naklde naldazháka nukshí. Jinake naldakí. Guiyabaja zhiksekuakue ldiuwañ guagamak atshazhá guane nak.
Guatshak jiak ezua aikuejañga zʉnake ekí akuák:
—Naldatshak ¿sakí shi ezua sigí sha atshixa jiaga Jatetshi kamak atshixá jana ekí ajanashaté atú guazhámak janshizhe atshaka na?
Ekí zhualduxañgaba ajañguakí naldi na, 17 uba isé nanek mokue ekí agazalduká:
—Akze, ma uba mikukshane, e shalda ¿sai guakbildaka ne?
Guake kakiyó:
—Ake, naski “Jatetshi múldigaba naldiñga zʉxaitshixa nzha” guakldaka.
18 Guatshak juldiú sanekakuejañki “stuagálde nane stuamak nzha” ajañguazhá guñguakna, etshi ajatekue iyaxauldá. 19 Amak aldagatshak ekí kagazalduká:
—Jai zʉñkualdakldeki ¿mimijí sukua giemi ne guakbinaka sha? Ai nake, ¿“uba isé kukanamak nzha” guakbinaka sha? Ne jiak, ¿sakí zhinik shi kaigaki zʉtuaka na?
20 Guñguake ajatekueja ekí kakiyó:
—Eñki nauwijí sukua nakldá. Uba iséga kukanane zʉñkué. 21 Ekí naldatshak, “sakíga ni kaigaki zʉtuapanane nzha” zʉnake zʉñsʉ́ñ, ni meja uba ikukshane nasʉñga zʉñsʉ́ñ nzha. Akna aldéñ aklduka miñgunék. Atemaldék guane naldaldiniñki aldéñ zhikzukuaxaldixa nzha.
22 Jinake anuñké ajatekueja guagazhá. Juldiú sanekakueja zhe kakzukuatoguák. Akbiñgaki izhgakualdi ekí akuaklde nalguák: Mieldejañki “Jesúki Jateja zʉnekualdal gaxaldixa guakldanega nakldá” guak gualdiake, eñki nauwisaná na juizhaldexa akibená gualdixa. 23 Ekí zhinik na ajatekueja ekí nuxa akuaklde: “Atemaldék guane naldaldiniñki aldéñ na akzʉzukakue miñgatsaldaldixa.”
24 Guñguakna uba isé nane mutshuane iyaldañgashiñgueni ekí axaldék:
—Saldiñga netshi Jate matuaté nogéñ namak axazʉñgilte guwá. Akze, nasʉñ zʉñkueki ejié uba mikukshane makuakáki sha atshixa nuxa ne.
25 Guakna ekí kakiyó:
—Nasga sha atshixa nak jiaga ekígaki naksʉ́ñ nzha. Ezuañgaba nakué: Zʉtuazhúge nanuge ne, kaigaki uba nekuká guane.
26 Guakna mokue agazalduká:
—Nalgué, ¿sakí makuñgué? ¿Sakí agatsaldi uba mikukshaldiamake makuñgué?
27 Guakna ekí kakiyó:
—Au miñmeyakuauxa miñmeyá gualdatshak jiaga, naxaldukakí naldashibiná. Ne, ¿jinak shi mokue aiga aiga nukandana miñzék? Azhi ¿maiñ jiaga shagitiji agapa mineñkakue nekldana miñzeshi shi gu?
28 Guatshakna nusagatsaldi ekí axaldexaldá:
—Ma na aik shagitiji agapa maldeñka naldabaldogake, ai naldabaldukaga. Akze, nasʉñki nauwibama Muesék guana shi kagitixa ni maldazʉnatú. 29 Nauwibama Mueséki Jateja axazguakldane zʉñkué. Ne ejié makuakáki “ni mani zalda nzha” zʉñsʉ́ñ ni naldatók.
30 Guake ekí kakiyó:
—¡Sakí shi ekí minék! Maiñki ejié mani zalda miñsʉ́ñ ne jiaga, naski ega uba nekukshane tuashakú. 31 Akze, ekí zʉñkualdaka: Saldiñga netshi Jatega ezua sha atshixaja agakuañneklde nukazhé. Akze, ezuañgabaki aldéñ akldé akzamakga akzukual, jañguamak axatshál izhukaja za na agakuañnegamak nukaxa. 32 Ni mitsák zalgueñki “ezuaja uba isé kukane nalgué uba ikuksha ni guaná” nukañkáalde. 33 Akna ekí naxatshaneki Jatek zhinikga nagazháne guashiñga, ni ji jiaga atsha akzegazháka naldashá.
34 Guñguakna ekí axaldék:
—¡Ma shanekga sezhek guamalde kukamalde naldabaldukak shi nasʉñ shi maldazʉñkaldiyaldixa mitshán!
Ekí axaldegueniki ai zhinik agazaxaitshá.
35 Guñgueni Duwe Jesúja ekí agazaxaitshane nukañgueni akzaldatshak ekí aklduká:
—¿Ma Jatetshi Asukuága ixagabaldeklde “namak shakldá” jañguá shi makú?
36 Guñguake ekí akiyó:
—Duwe, eñki mielde nake nakbeya guwá, ekíki namak jañgualdikuamak.
37 Guñguake Duweja akiyó:
—E naldiñga tu guashibaldá. Aik guana dulda mikshatogashakú.
38 Guñguake akldé akzamakga akzukualdiamak asták nuldu axayoshi ekí akbeyá:
—Nají Sáñkalda, “namak nzha” ni majañgukú.
39 Ekí zegueni Duweja ekí guak:
—Naski mieldeki agatsé, mieldeki agatsaldakí ne muetsekui kezhgajuekual kagik naklduge. Ekíki uba isé jana nekueki stuapanaldiamak, guatshake jiak uba ikué itshankakue niñkauwañki uba isananekue jana aldaldaldiamak.
40 Guñguake exa anuñka paldiseyukue ekí aldukatoguekueja ekí agalduká:
—Guake, ¿nasʉñ jiaga uba zʉnsʉ́ñzekue janañga kaldé zʉñmeji nukabaldá?
41 Guñguake Duweja kakiyó:
—Uba minsʉ́ñze itshanamimakuashíñki sha miyatshixa miñkabetaka. Ne, “auxaga zʉtuashiñkaldá” minegakna sha atshamine miñgatsaldi za minaldaldixa nakldá.
✡ 9:5 Jñ 8.12